П Р Е Д Л О Г

Скупштина општине Врњачка Бања нам \_\_\_ седници, одржаној дана \_\_\_\_2016.године, на основу члана 32. тачка 1. Закона о локалној самоуправи (''Службени гласник Републике Србије', број 129 /07), чл.36. ст.1. тачка 1. Статута општине Врњачка Бања (''Сл.лист општине Врњачка Бања'', бр. 13/14-пречишћен текст), донела је

# О Д Л У К У

**О ИЗМЕНАМА И ДОПУНАМА ПОСЛОВНИКА** **СКУПШТИНЕ ОПШТИНЕ ВРЊАЧКА БАЊА**

Члан 1.

 У чл.36. ставу 1. Пословника Скупштине општине Врњачка Бања (''Сл.лист општине Врњачка Бања'', бр. 13/14-пречишћен текст и 21/14), брише се текст: ''других политичких организација'', а остали текст до крај реченице се наставља.

 У чл.36. ставу 2. после текста: ''одборничких група'', додаје се текст: ''представницима политичких партија, коалиција и група грађана из става 1. овог члана'', а остали текст до крај реченице се наставља.

Члан 2.

 У чл.37. ставу 1. после текста: ''за потребе'', додаје се текст ''одборника и'', а остали текст до крај реченице се наставља.

Члан 3.

 У чл.54.брише се став 2.

У чл.54. после става 3. који постаје став 2. додаје се став 3. који гласи: ''Одборнику који буде изабран за члана Општинског већа престаје одборнички мандат.''

Члан 4.

 У чл.70. после става 3. додаје се став 4. који гласи: ''Позив са предлогом дневног реда са материјалом за седницу Скупштине општине се објављује на званичној интернет презентацији општине''.

 У чл.70. став 4. постаје став 5.

Члан 5.

 У чл.72б у ставу 5. на крају реченице се брише тачка и додаје текст: ''и одлучивања по питањима која по суштини и правној природи и процедури не трпе одлагање''.

Члан 6.

 У чл.78. у ставу 4. после текста:''овог Пословника'', додаје се текст: ''и објављује на званичној интернет презентацији општине'', а остали текст до крај реченице се наставља.

Члан 7.

 У чл.81.ставу 1. на крају реченице се брише тачка и додаје текст: ''и у року од 3 дана објављује на званичној интернет презентацији општине- званичном You tube каналу''.

Члан 8.

 У чл.83. ставу 1. крају реченице се брише тачка и додаје текст: ''и са позивом и материјалом објављује на званичној интернет презентацији општине''.

Члан 9.

 У чл.86. став 1. се мења и гласи: ''Председник Скупштине објављује предмет расправе са предлогом Општинског већа и надлежног радног тела, ако такав предлог постоји. Уколико одборник захтева додатно образложење, председник Скупштине позива овлашћеног представника предлагача да изнесе додатно образложење предлога акта који је предмет разматрања''.

Члан 10.

Члан .87. се мења и гласи:

'' У отварању претреса сваке тачке дневног реда седнице Скупштине право да добију реч имају председник Општине, заменик председника општине, чланови Општинског већа, предлагачи, обрађивачи материјала, одборници, помоћници председника општине и директори јавних предузећа и установа чији је оснивач општина.

Нико не може да говори на седници Скупштине, пре него што добије реч од председника Скупштине.

Председник Скупштине даје реч лицима из става 1. овог члана по реду пријављивања, осим Председника општине, који добија реч кад је затражи, с тим да време излагања Председника општине може износити до 10 минута.

 Време излагања у дискусији износи до 7 минута за одборнике и друге учеснике, а до 10 минута за председнике одборничких група, уколико Скупштина на почетку претреса за поједине тачке дневног реда не одлучи другачије.

Одборник или други учесник у претресу може да добије реч по истој тачки дневног реда, једном када се води расправа у начелу и једном када се води расправа у појединостима.

Председник Скупштине је дужан да спречи сваку злоупотребу права од стране учесника у дискусији којом врше повреду овог Пословника а која је срачуната на оду­гов­ла­че­ње и ометање рада Скупштине, изрицањем мера из члана 95. овог Пословника.''

Члан 11.

 У чл.97. у ставу 1. на крају реченице се ставља запета и додаје текст: '' као и у случају злоупотребе права на добијање речи по чл.93.који се односи на повреду Пословника и чл. 94. који се односи на институт ''реплике'' овог Пословника''.

Члан 12.

 У чл.101. став 1. се мења и гласи: ''Одборници гласају јавно дизањем руку или прозивком и тајним гласањем''.

Члан 13.

 Ставови 2. и 3. чл.101., постају чл.101а, а изнад овог члана се уписује назив: **''Гласање дизањем руку''.**

Члан 14.

 Изнад чл.102. се уписује назив члана: **''Гласање прозивком''.**

Члан 15.

 Изнад чл.103. се уписује назив члана: **''Тајно гласање''.**

Члан 16.

У чл.106. став 1. се мења и гласи: ''Припремљени материјал у форми нацрта прописа или другог акта сачињен од стране Општинске управе, а који доноси Скупштина општине, председник Скупштине може уврстити у дневни ред седнице и истовремено их доставља надлежним радним телима и Општинском већу''.

 У чл.106. бришу се ставови 2., 3. и 4.

Члан 17.

 У чл.107. ставу 1. после текста: ''осим када се ради о предлозима'', преостали текст се мења и гласи: '' који се морају уврстити у предлог дневног реда наредне седнице у складу са чл.85.став 2. овог Пословника''.

Члан 18.

 У чл.108. став 1. се мења и гласи: ''Припремљене материјале –прописе и друга акта, разматрају надлежна радна тела и Општинско веће о чему достављају извештај Скупштини општине''.

Члан 19.

 После чл.110. додаје се назив члана 110а и чл110а, који се додају у следећем:

**''Начин и поступак одлучивања''**

''Члан 110а

Скупштина општине након закључивања расправе по тачки дневног реда, одмах одлучује, на начин да се о предлогу акта гласа у начелу.

 Ако је предлог акта прихваћен у начелу, гласа се о предлозима за измене и допуне акта.

 Након одлучивања о предлозима за измене и допуне акта, Скупштина приступа гласању о предлогу у целини.

 Ако на предлог акта нису поднети предлози за измене и допуне акта, Скупштина о том предлогу одлучује само у целини.''

Члан 20.

 У чл. 112. став1. се мења и гласи: ''Одлуке и други акти које доноси Скупштина, објављају се у ''Сл.листу општине Врњачка Бања'', које општинско гласило се објављује на званичној интернет презентацији општине, а ако се законом или подзаконским актом то налаже, објављују се и у ''Сл.гласнику Републике Србије''.

Члан 21.

 У чл.115. став 1. се мења и гласи: ''Одборник има право на седници Скупштине да тражи објашњење или обавештење од Председника општине, председника Скупштине општине, начелника Општинске управе, Општинског правобраниоца, и предлагача по тачки дневног реда, која се односе на тачку дневног реда о којој се води расправа, у трајању од 2 минута''.

Члан 22.

 У чл.121. ставу 1. после текста: ''одборничких група'', додаје се текст: ''и народних посланика'', а остали текст се наставља.

Члан 23.

 Задужује се секретар Скупштине општине да сачини пречишћен текст Пословника Скупштине општине Врњачка Бања.

Члан 24.

 Ова одлука ступа на снагу осмог дана од дана објављивања у ''Службеном листу општине Врњачка Бања''.

СКУПШТИНА ОПШТИНЕ ВРЊАЧКА БАЊА

Број: \_\_\_\_\_\_\_/16 од \_\_\_\_\_\_\_2016. године

О б р а з л о ж е њ е

 **Правни основ за доношење ове одлуке** садржан је у чл. 32. тачка 1. Закона о локалној самоуправи (''Службени гласник Републике Србије'' број 129/07), којим је предвиђено да скупштина општине доноси статут и пословник скупштине, а чл.36. ст.1. тачка 1. Статута општине Врњачка Бања (''Сл.лист општине Врњачка Бања'', бр. 13/14-пречишћен текст), је такође предвиђено да Скупштина доноси ова акта.

 **Разлози за доношење одлуке**: Наведене измене се предлажу из разлога ефикасности и целисходности у раду Скупштине и њених радних тела и омогућавања видљивоти-јавности, тако што се сав скупштински материјал, почев од записника, позива за дн.ред са дневним редом, предлога одлука и других материјла, донетих одлука садржаних у Сл.листу општине Врњачка Бања, објављује на званичној интернет страни општине.

 **Објашњење основних правних института**

 У чл.1. се врши исправка у делу који се односи на консултације пре одржавања седнице СО, где стоји да председник СО сазива заједнички састанак са представницима политичких партија, коалиција, других политичких организација и група грађана ради договора о предлогу дн.реда, па како Закон о локалним изборима, не познаје термин ''политичке организације'', предлаже се брисање тог термина, а у истом члану се предлаже да наведене групације учествују на састанку који током седнице сазива председник СО ради усаглашавања ставова када то захтева обезбеђење услова за рад на седници.

 У чл.2. који се односи на обављање стручних и админ.техн.послова за потребе одборничких група, предлаже се да стоји и за потребе одборника, како се то у пракси и спроводи.

Ради усаглашавања са предлогом Одлуке о изменама и допунама Статута општине Врњачка Бања, предлаже се чл.3 ове одлуке.

 Чл.4. се односи на сазивање седнице и доставу позива са материјалом, где се предлаже, а у циљу обезбеђења јавности у раду, да се целокупан материјал приликом доставе одборницима, објављује и на званичној интернет страни општине.

 Чл. 5.којим се регулише сазивање седнице по хитном поступку у току редовне седнице, поред побројаних разлога, предлаже се да се дода, да се предлог може поднети ради одлучивања по питањима која по суштини и правној природи и процедури не трпе одлагање.

 Одредбе чл.6., 7. се такође односе на обезбеђење јавности рада, путем објављивања позива са материјалом на интернет страни општине, као и да се, обзиром да се ток седнице снима коришћењем компјутерске технике, тај исти снимак у року од 3 дана објави на званичном You tube каналу.

 У чл.8. предлога који се односи на сачињавање извода из записника, предлаже се, из горе наведених разлога, да се исти објављује на интернет страни општине.

 Чланом 9. се ближе прецизира одредба чл.86. којом се регулише рад на седници, у поступку објављивања предмета расправе, с тим да се истовремено са предметом расправе одборници известе о предлогу Општинског већа и надлежног радног тела, ако предлогг постоји и да уколико се одборник изјасни да је потребно додатно образложење, председник СО је дужан да позове овлашћеног представника предлагача да акт који је предмет расправе образложи, нa кojи нaчин сe мeњa oдрeдбa да прeдстaвник прeдлaгaчa, укoликo жели износи додатно образложење предлога.

 Чланом 10. овог предлога измењен је чл.87. Пословника који се односи на рад на седници, у погледу права на добијање речи, време дискусије и друго.

 Чланом 11. предлога одлуке се допуњава правни институт- Мера одузимања речи, коју председник Скупштине, поред разлога наведених у Пословнику, може изрећи и за злоупотребу права на добијање речи за повреду Пословника и реплику.

 Одредбама чл.12. до 15. разрађује се институт –начин гласања, које се обавља јавно дизањем руку или прозивком и тајним гласањем.

 У чл.16. предлаже се измена, на начин да се припремљени материјали у форми нацрта аката од стране Општинске управе, могу уврстити у дневни ред, са обавезом да се доставе надлежним радним телима и Општинском већу.

 Чл.17. се односи на одлучивање председника Скупштине да у дневни ред уврсти припремљене материјале, с тим да се у дневни ред морају уврстити тачке које су на претходној седници СО усвојене као допуна дневног реда.

 Чланом 18. се регулише разматрање аката пре разматрања на седници СО.

 Чл.19. којим се додаје чл.110.а ближе се прецизира институт који се односи на начин и поступак одлучивања.

 Чл.20.се односи на начин објављивања аката које доноси Скупштина, с тим да се уводи и обавеза објављивања сл.гласила општине на интернет страни општине, што се у пракси и чини.

 Чланом 21. се ближе прецизира право одборника да на седници може тражити обавештења и објашњења у вези тачке дн.реда о којој се води расправа у трајању од 2 минута.

 Члан 22. који се односи на обављање стручних и других послова за Скупштину, њена радна тела, одборнике и одборничке групе, коју врши Општинска управа, да се односи и на народне посланике.

**Процена износа финансијских средстава потребних за спровођење акта:**

За спровођење ове Одлуке, нису потребна додатна финансијска средства.

Нацрт ове одлуке је разматрао Одбор за административно-мандатна питања и нормативна акта и у Извештају бр.06-63/16-1 од 7.11.2016.године у тачки II, је утврђен предлог Одлуке о изменама и допунама Пословника Скупштине општине Врњачка Бања и предлажено Скупштини општине да донесе ову одлуку, као у предложеном тексту.

ОДБОР ЗА АДМИНИСТРАТИВНО МАНДАТНА ПИТАЊА И НОРМАТИВНА АКТА СКУПШТИНЕ ОПШТИНЕ ВРЊАЧКА БАЊА